Sandy Koufax

Sanford Koufax (; nama lahir: Braun; lahir 30 Disember 1935), digelar "the Left Arm of God",  ialah bekas pemain besbol profesional dari Amerika Syarikat. Beliau dianggap secara meluas sebagai salah seorang pitcher terhebat dalam sejarah besbol. Koufax telah bermain selama 12 musim dalam Major League Baseball (MLB) bersama pasukan Brooklyn/Los Angeles Dodgers dari tahun 1955 hingga 1966.

Koufax merupakan pitcher pertama yang memenangi Anugerah Cy Young sebanyak tiga kali, dan setiap kali memenanginya secara sebulat suara. Pada masa itu, hanya satu anugerah diberikan untuk keseluruhan liga (merangkumi American League dan National League), menjadikan pencapaiannya lebih luar biasa. Beliau juga dinamakan Pemain Terbaik National League (NL MVP) pada tahun 1963. Koufax bersara pada usia 30 tahun disebabkan kesakitan kronik pada siku tangan melontarnya. Pada tahun 1972, beliau telah terpilih ke Dewan Kemasyhuran Besbol Kebangsaan pada usia 36 tahun, menjadikannya pemain termuda yang pernah dilantik ketika itu.

Dilahirkan di Brooklyn, New York, Koufax pada awalnya lebih cenderung kepada sukan bola keranjang dan hanya bermain sebagai pitcher dalam beberapa perlawanan sahaja sebelum menandatangani kontrak dengan Brooklyn Dodgers pada usia 19 tahun. Disebabkan kontrak yang ditandatangani di bawah peraturan bonus masa itu, beliau tidak pernah bermain di liga kecil (minor league). Kekurangan pengalaman sebagai pitcher menyebabkan pengurus pasukan, Walter Alston, kurang mempercayainya, dan beliau hanya bermain secara tidak konsisten sepanjang enam musim pertamanya. Koufax hampir bersara selepas musim 1960 kerana rasa kecewa, namun selepas membuat beberapa penyesuaian sebelum musim 1961, beliau mula menunjukkan prestasi luar biasa dan menjadi pitcher paling dominan dalam liga utama.

Beliau terpilih sebagai All-Star dalam enam musim terakhir kerjayanya, dan mendahului National League dalam ERA (purata larian diperoleh) selama lima musim berturut-turut. Beliau juga mendahului liga dalam carta jumlah strikeout sebanyak empat kali, serta dalam jumlah kemenangan dan shutout sebanyak tiga kali. Koufax merupakan pitcher pertama dalam era live-ball yang mencatat ERA di bawah 2.00 dalam tiga musim kelayakan yang berbeza, dan pitcher moden pertama yang mencatat lebih daripada 300 strikeout dalam satu musim sebanyak tiga kali.

Koufax memenangi Triple Crown MLB sebanyak tiga kali, dan membantu Dodgers mara ke Siri Dunia dalam setiap musim tersebut. Beliau juga merupakan pitcher pertama dalam sejarah MLB yang mencatat empat kali no-hitter, termasuk satu perfect game pada tahun 1965. Beliau dinamakan MVP Siri Dunia sebanyak dua kali, iaitu pada tahun 1963 dan 1965, walaupun pasukan Dodgers pada ketika itu terkenal dengan barisan serangan yang lemah. Sewaktu bersara, beliau telah mencatatkan 2,396 strikeout, yang merupakan ketujuh tertinggi dalam sejarah MLB dan kedua tertinggi dalam kalangan pitcher kidal selepas Warren Spahn (2,583). Koufax juga mencatat 40 shutout, yang berada dalam kedudukan kesembilan tertinggi dalam sejarah moden National League.

Beliau merupakan pitcher pertama yang merekodkan purata lebih daripada 9 strikeout dalam setiap 9 inning dan menjadi pitcher yang pertama membenarkan kurang daripada 7 pukulan setiap 9 inning. Bersama rakan sepasukan Don Drysdale, Koufax menjadi tokoh penting dalam gerakan buruh pemain besbol apabila mereka bersama-sama mengadakan boikot (holdout) untuk menuntut kontrak yang lebih adil daripada Dodgers sebelum musim 1966.

Sebagai seorang Yahudi, Koufax juga dianggap antara atlet Yahudi terhebat dalam sejarah. Keputusannya untuk tidak bermain dalam perlawanan pertama Siri Dunia 1965 kerana bertembung dengan cuti keagamaan Yom Kippur telah menarik perhatian seluruh negara dan meningkatkan lagi penghormatan terhadapnya dalam komuniti Yahudi Amerika.

Sejak bersara, Koufax menjalani kehidupan yang sederhana dan jarang membuat penampilan umum. Pada Disember 1966, beliau menandatangani kontrak selama 10 tahun sebagai penyiar untuk NBC, namun meletakkan jawatan selepas enam tahun kerana tidak selesa di hadapan kamera. Pada tahun 1979, beliau kembali sebagai jurulatih pitcher di sistem pembangunan pemain Dodgers sebelum meletakkan jawatan pada tahun 1990, walaupun beliau terus hadir secara tidak rasmi semasa latihan musim bunga.

Dari 2013 hingga 2015, Koufax berkhidmat sebagai penasihat khas kepada pengerusi Dodgers, Mark Walter. Pada tahun 1999, beliau dinamakan dalam Pasukan Abad MLB (Major League Baseball All-Century Team). Jersi nombor 32 beliau telah digantung oleh Dodgers pada tahun 1972. Seterusnya pada tahun 2022, sumbangan beliau telah dikenang dengan sebuah patung khas di plaza padang yang terletak di Stadium Dodger. Pada tahun itu juga, menandakan Koufax sebagai pemain pertama dalam sejarah yang menyambut ulang tahun ke-50 pemilihannya ke Dewan Kemasyhuran Besbol.

Pautan luar






Category:Kelahiran 1935
Category:Orang hidup
Kategori:Yahudi Amerika Syarikat
Category:Pemain besbol Amerika Syarikat
Category:Pemain Brooklyn Dodgers
Category:Pemain Los Angeles Dodgers
Category:Pelempar Major League Baseball
Kategori:Ahli Dewan Kemasyhuran Besbol Kebangsaan